
Aptychusok szerkezetének geometriai elemzése

Kulcsszavak: aptychus, mezozoikum, Bouligand
A mezozoikumban kialakult kőzetek nagy mennyiségű őslényfosszília maradványát
őrizték meg. Jelentős csoportját képezik ezeknek a maradványoknak a meszes szerkezetű
aptychusok. Az aptychusok feltehetőleg a mezozoikumban élt puhatestű vázas élőlények, az
ammoniteszek szájszervi részéhez tartoztak [1].
Az aptychusok számos esetben mechanikailag sokkal ellenállóbbnak bizonyultak az
ammonitesz-házaknál, így azoknál jobb állapotban tudtak fennmaradni. Felmerül a kérdés,
hogy a törékeny kalcit kristályokból hogyan jöhetett létre ilyen nagy szilárdsággal rendelkező
anyag. Feltételeztük, hogy a megoldás a szövetek geometriai felépítésében rejlik, erre
kerestük a választ munkánk során.
Egy Laevaptychus maradvány metszetét vizsgáltuk. Első lépésként az aptychus
metszetében megjelenő szöveti mintázatot konvex mozaikként értelmeztük. Hipotézisünk
szerint, a metszet vázát képező mozaik geometriai tulajdonságai magyarázatot adhatnak az
aptychus szerkezeti erősségére, melynek igazolásához a [2], [3] munkákban bemutatott
konvex mozaikok elméletét használtuk.
Vizsgálatunk második szakaszában azt a sejtést fogalmaztuk meg, hogy az aptychus
metszetben kirajzolódó síkbeli mozaik geometriájából a szerkezet térbeli felépítésére is
következtethetünk. Feltételezésünk szerint, az elemzett metszet tulajdonságai a Bouligand
szerkezethez hasonlóak. Az ilyen típusú geometriai elrendezés jelentősen megnöveli az anyag
mechanikai ellenálló képességét és izotróp viselkedést biztosít a repedésekkel szemben.
A feltevés igazolásához az aptychus metszeten azonosítottuk és jelőltük a „ T”, illetve
„X,Y” típusú csomópontokat. Bouligand szerkezet esetén várható, hogy a „T” csomópontok
relatív gyakorisága erőssen fluktuálni fog. Az aptychus szöveten mért adatokat összevetettük
egy Poisson folyamat által generált véletlen ponthalmazon és egy szabályos Bouligand
szerkezet metszetén mért adatokkal. Az eredmények azt mutatták, hogy a kisérleti metszet
adataiban megfigyelhető fluktuáció nem a véletlennek köszönhető, hanem a szerkezet
geometriájának terméke.



